Det bliver en længe ventet afslutning, når de i alt 500 ton tunge broelementer på Københavns Inderhavnshavnsbro løftes på plads i eftermiddag mellem klokken 16 og 17.

I går ankom med skib fra Polen de store stålfag til broen. De to 50 meter lange stålfag er de sidste byggekomponenter, som skal monteres for at man kan færdiggøre den længe ventede forbindelse mellem Nyhavn og Christianshavn. Arbejdet med monteringen forventes at gå i gang sent mandag eftermiddag og afsluttes tirsdag morgen.

Er man sent oppe i København og har lyst til at følge med i byggeprocessen, vil monteringsarbejdet langs havnen være oplyst af projektører på det store kranskib.

Inderhavnsbroen opføres som en skydebro, der ikke åbner og lukker, men i stedet trækkes frem og tilbage på skinner af et wiresystem. De øvrige væsentlige byggekomponenter til systemet er allerede monteret gennem de seneste måneder. I maj ankom de to næsehjul, der får stålfagene til at køre frem og tilbage, og i juni begyndte monteringen af stålrækværker på betonfagene. Stålfagene produceres af polske Vistal Gdynia, der har leveret dele til mere end 130 stålbroer forskellige steder i verden.

Kabeltræk og hjul på skinner under ny havnebro

Efter at arbejdet med stålfagene er afsluttet tirsdag, starter arbejdet med at tilslutte de elektriske og mekaniske dele og mindre detaljer. Derefter skal brosystemet testes igennem, før en indvielse formentlig finder sted engang i sensommeren eller det tidlige efterår. Endnu mangler en officiel dato for broens indvielse.

Byggesjusk og konkurser har udskudt indvielsen

Den næsten færdige bro har levet en omtumlet tilværelse. Efter en flerårig politisk proces vandt et konsortium af Cowis britiske datterselskab Flint & Neill og Studio Bernarski i 2009 arkitektkonkurrencen, og to år senere fik danske Pihl & Søn entreprenøropgaven. I 2012 kom problemerne, da det viste sig, at rådgiverne havde tegnet ti søjler 60 centimeter for høje.

Siden måtte understøtningen og armeringen i broens yderste søjler ligeledes genkonstrueres på grund af byggefejl. For at gøre ondt værre gik Pihl og Søn konkurs i august 2013, og åbningsdagen måtte igen udskydes på grund af nye problemer med stålleverancen.

Læs også: Derfor gik det galt på den kyssende bro

Men nu skulle historien altså få en ende til glæde for de mange cyklende og gående københavnere, der længe har savnet den hurtige smutvej fra Indre By til Amager.

»Vi er meget tæt på målet nu, og det er vi selvfølgelig rigtig godt tilfredse med. Det har været et meget komplekst forløb, hvor vi har mødt en række udfordringer, blandt andet fordi vores oprindelige entreprenør gik konkurs tidligt i forløbet. Vi ser derfor rigtig meget frem til at kunne indvie Inderhavnsbroen sammen med københavnerne og A. P. Møller Fonden senere på året,« siger serviceområdechef Anders Møller fra Teknik- og Miljøforvaltningen i en pressemeddelelse fra Københavns Kommune.

Mens opførelsen af Inderhavnsbroen stod på, blev den trebenede søskendebro mellem Christianshavn, Papirøen og Holmen indviet sidste år. Forbindelserne indgår som samlet del af et nyt cykelruteforløb tværs over Københavns Havn via Christiania til Amager.